16. december 2022 Nr. 1533

Politiit aamma unnerluussisussaatitaasut pinerluttulerinermik suliani ilitsersuinissamut aamma ilisimatitsinissamut aamma pinerlineqartumut inummik attaveqaataasumik toqqaanissamut pisussaaffii pillugit Kalaallit Nunaannut nalunaarut

Kalaallit Nunaannut eqqartuussisarnermi inatsimmi § 336, imm. 3 malillugu, tak, inatsimmut nalunaarut nr. 1581, 13. december 2016-imeersoq, allanngortinneqartoq inatsisikkut nr. 572, 10. maj 2022-meersukkut, piginnaatitsineq naapertorlugu aalajangersarneqarpoq:

**§ 1.** Politiit imaluunniit unnerluussisussaatitaasut inatsimmik unioqqutitsineq pillugu unnerluussinermut atatillugu imaluunniit tamatuma kinguninngua pinerlineqartoq makkua pillugit ilitsersussavaat

1. illersuisimik ivertitsineq pillugu malittarisassat, tak. eqqartuussisarnermi inatsimmi § 333,
2. pinerluttulerinermi suliami innuttaasutut piumasaqaatit ilisimatitsissutigineqarnissaannut periarfissaq, tak. eqqartuussisarnermi inatsimmi §§ 334 aamma 335,
3. naalagaaffimmiit taarsiiffigineqarnissamut aamma taartisiaqarnissamut periarfissat, tak. pinerlunnermi pinerlineqartut naalagaaffimmiit taarsiiffigineqartarnerat pillugu inatsit, kunngip peqqussutaatigut Kalaallit Nunaannut allannguuteqartillugu atuutilersinneqartoq nr. 150, 23. februar 2001-imeersukkut,
4. pinerlineqartutut siunnersorneqarnermut imaluunniit assigisaanut atatillugu tapersersorneqarnissamut periarfissaq, aamma
5. pinerlineqartup pisussaaffii aamma pisinnaatitaaffii soorlu suliami ilisimasannittutut inissisimasinnaanermi.

*Imm. 2.* Imm. 1-imi taaneqartutut ilitsersorneqarneq tunniunneqarsinnaavoq suliaq pineqartoq pillugu allattugaatinik pinerlineqartumut tunniussinermut atatillugu.

*Imm. 3.* Imm. 1 malillugu ilitsersorneqarneq ilaginnarneqarsinnaavoq tamakkiisumik ilaannakortumilluunniit, suliap pissusia tunngavigalugu nalunanngippat, pinerlineqartup paasissutissat taaneqartut pisariaqartinngikkai.

*Imm. 4* Pinerlineqartoq tamatuminnga noqqaassuteqarpat, imaluunniit suliami tigussaasut tamatumunnga naapertuuppata, politiit imaluunniit unnerluussisussatitaasut pisariaqartitsineq naapertorlugu pissutsit imm. 1-imi taaneqanngitsut aamma pillugit ilitsersuissapput, tassunga ilanngullugit pisortat ingerlatsinerat pillugu inatsimmi, peqqussutikkut nr. 1188, 27. december 1994-imeersukkut Kalaallit Nunaannut atuutilersinneqartumi, pinerluttulerinermi suliani allagaatinik takunnissinnaatitaaneq pillugu malittarisassat.

**§ 2.** Ilitsersuinerup § 1-imi taaneqartup saniatigut pinerluttulerinermik inatsimmik ingasattumik unioqqutitsineq pillugu suliani, tassani persuttaanerit, sioorasaarinerit imaluunniit pinerlunneq inunnut ulorianartoq alla ilaatillugu, aamma kinguaassiuutitigut pinerlunnerit, suliap qanoq ingerlaqqissinnaanera pillugu ilimagisamik pinerlineqartoq ilisimatinneqassaaq. Pinerlineqartoq aamma suliami alloriarnerit pingaarutillit pillugit ilisimatinneqassaaq, suliap qanoq ittuunera malillugu tamanna pisariaqartutut nalilerneqarpat, tassunga ilanngullugu pinerlineqartumut innarliineq pinerluutigineqarsimasumut tunngatillugu.

*Imm. 2* Imm. 1-imi taaneqartutut ilisimatitsineq pinerlineqartumik killisiuinermut aamma allatut attaveqarnermut atatillugu ataavartumik tunniunneqartassaaq.

*Imm. 3* Pinerlineqartoq tamatuminnga noqqaassuteqarpat, imaluunniit pissutsit tigussaasut tamatumunnga napertuuppata, politiit imaluunniit unnerluussisussaatitaasut aamma suliani allani imm. 1-imi taaneqanngitsuni pisariaqartitsineq naapertorlugu suliat ingerlaneranik il. il. ilisimatitsisassapput.

**§ 3.** Pinerlineqartoq suliami § 2, imm. 1-imi taaneqartumi, eqqartuussivimmi ilisimannittutut nassuiaateqarnissaa ilimagineqarpat, taava pinerlineqartumik killisiuinermut siullermut atatillugu imaluunniit tamatuma kingorna piaarnerpaamik politiini imaluunniit unnerluussisussaatitaasuni pinerlineqartumut inummik attaveqaataasumik toqqaasoqassaaq.

*Imm. 2.* Suliani allani, pinerlineqartup eqqartuussivimmi ilisimannittutut nassuiaateqarnissaa ilimagineqarpat, pinerlineqartumut inummik attaveqaataasumik toqqaasoqarsinnaavoq, pinerlineqartoq suliap qanoq ittuunera aallaavigalugu, § 1-imi taaneqanngitsutut politiiniit imaluunniit unnerluussisussaatitaasuniit annertunerusumik ilitsersorneqarnissamik pisariaqartitsisinnaanera naatsorsuutigineqarpat.

*Imm. 3.* Imm 1-imi aamma 2-mi taaneqartutut inuup attaveqataasup pinerlineqartoq ikiussavaa aammalu tapersersussallugu, pinerlineqartoq politiinut imaluunniit unnerluussisussaatitaasunut saaffiginnippat.

**§ 4.** § 1 malillugu ilitsersuinissamut pisussaaffik pinerlineqartup qanigisaanut aamma atuuppoq, pinerlineqartoq toqukkut qimagussimappat. Pinerlunneq pissutigalugu pinerlineqartoq toqukkut qimagussimappat, taamatuttaaq § 2 malillugu ilisimatitsinissamut pisussaaffik pinerlineqartup qanigisaanut aamma atuuppoq.

*Imm. 2* Ilitsersuinissamut aamma ilisimatitsinissamut pisussaaffik taamaallaat atuuppoq politiit imaluunniit unnerluussisussaatitaasut ilisimappassuk, pinerlineqartumut qanigisaasoqanera, aammalu taamaallaat tassunga imaluunniit taakkununnga qanigisaasut, toqusimasumut qaninnerpaatut isigineqarpata.

**§ 5.** Nalunaarut ulloq 1. januar 2023 atuutilissaaq

Imm. 2. Nalunaarut atuutissaaq sulianut atuutilersinneqarnerata kingorna unnerluussutigineqartunut. Taamaattoq § 2-mi ilisimatitsinissamut pisussaffik aamma sulianut ulloq 1. januar 2023 sioqqullugu unnerluussutigineqarsimasunut atuuppoq. ­

*Rigsadvokati, ulloq 16. december 2022*

JAN RECKENDORFF

/Henriette Rosenborg Larsen